En 16-årig pige faldt fredag aften ned fra Limfjordsbroen på Nørresundbysiden. Pigen pådrog sig alvorlige skader ved faldet, og er indlagt på traumecenteret på Aalborg Universitetshospital med svære kvæstelser i blandt andet hovedet. Politiet fik anmeldelsen om ulykken klokken 22.43. Politiet kom til stedet, hvor der var flere vidner, og kunne konstatere, at pigen i kådhed og beruselse havde forsøgt at hoppe op på rækværket på Limfjordsbroen. Den 16-årige pige faldt omkring otte meter ned og ramte fliserne på området under broen. Pigen er fra Aalborg-området, og hendes pårørende er underrettet.

Opsummering:
En 16-årig pige er svært kvæstet, efter at hun fredag aften faldt ned fra Limfjordsbroen.